google/wiki40b huggingface dataset:
Στερεό του Τζόνσον

Στη γεωμετρία, το στερεό του Τζόνσον είναι ένα αυστηρώς κυρτό πολύεδρο που η κάθε έδρα του είναι κανονικό πολύγωνο, και δεν είναι ομοιόμορφο, π.χ., δεν είναι Πλατωνικό στερεό, ούτε Αρχιμήδειο στερεό, ούτε πρίσμα ή αντιπρίσμα. Δεν υπάρχει απαίτηση η κάθε έδρα του να είναι ιδίου είδους πολύγωνο, ή γύρω από κάθε κορυφή του να εντάσσονται ιδίου είδους πολύγωνα. Ένα παράδειγμα στερεού Τζόνσον είναι η πυραμίδα με βάση τετραγωνική και πλευρές ισόπλευρα τρίγωνα (τετραγωνική πυραμίδα, J₁), δηλαδή, έχει μία έδρα τετράγωνο και τέσσερις έδρες τρίγωνα.
Όπως σε κάθε αυστηρώς κυρτό στερεό, συναντώνται σε κάθε κορυφή τουλάχιστον τρεις έδρες, και το σύνολο των γωνιών τους είναι μικρότερο από 360 μοίρες. Δεδομένου ότι ένα κανονικό πολύγωνο έχει γωνίες τουλάχιστον 60 μοιρών, συνεπάγεται ότι το πολύ πέντε έδρες συναντώνται σε κάθε κορυφή (π.χ., η πενταγωνική πυραμίδα, J₂).
Αν και δεν υπάρχει προφανής περιορισμός στο ότι το κάθε δεδομένο κανονικό πολύγωνο να μην μπορεί να είναι έδρα ενός στερεού του Τζόνσον, αποδεικνύεται ότι οι έδρες των στερεών του Τζόνσον έχουν πάντοτε 3, 4, 5, 6, 8, ή 10 πλευρές.
Το 1966, ο μαθηματικός Νόρμαν Τζόνσον δημοσίευσε μια λίστα που περιελάμβανε όλα αυτά τα 92 στερεά, τα οποία αρίθμησε και τους έδωσε ονόματα. Δεν απέδειξε ότι υπήρχαν μόνο 92, αλλά έκανε την εικασία ότι δεν υπάρχουν άλλα. Το 1969, ο μαθηματικός Βίκτορ Ζαλγκαλλέρ απέδειξε ότι ο κατάλογος του Τζόνσον ήταν πλήρης.
Το στερεό του Τζόνσον επιμήκης τετραγωνικός γυροδιτρούλος (J₃₇), που ονομάζεται επίσης ψευδο-ρομβοκυβοκτάεδρο, είναι μοναδικό στο να είναι τοπικά ομοιόμορφο στις κορυφές: υπάρχουν 4 έδρες σε κάθε κορυφή, και η διάταξή τους είναι πάντα η ίδια: 3 τετράγωνα και 1 τρίγωνο. Ωστόσο, δεν είναι μεταβατικές οι κορυφές του, καθώς έχει διαφορετική ισομετρία σε διάφορες από τις κορυφές, καθιστώντας το έτσι, στερεό του Τζόνσον αντί για στερεό του Αρχιμήδη.
Northrop Grumman B-2 Spirit

Σχεδιασμός

Το B-2 Spirit αναπτύχθηκε για να αναλάβει ζωτικής σημασίας αποστολές διείσδυσης της USAF, και είναι σε θέση να ταξιδεύει βαθιά στο εχθρικό έδαφος για την εκτόξευση των πυρομαχικών του, που μπορεί να περιλαμβάνουν πυρηνικά όπλα.  Ο σχεδιασμός του Β-2 δεν έχει άτρακτο ή ουρά Η ανάμειξη των τεχνολογιών χαμηλής παρατηρησιμότητας με την υψηλή αεροδυναμική απόδοση του και το μεγάλο ωφέλιμο φορτίο δίνει στο Β-2 σημαντικά πλεονεκτήματα σε σχέση με τα προηγούμενα βομβαρδιστικά. Η χαμηλή παρατηρητικότητα του παρέχει μια μεγαλύτερη ελευθερία δράσης σε μεγάλα υψόμετρα, αυξάνοντας έτσι το εύρος και το πεδίο όψης για τους αισθητήρες του. Η Πολεμική Αεροπορία των ΗΠΑ αναφέρει την εμβέλειά του στα περίπου 6.000 ναυτικά μίλια (11.000 χιλιόμετρα)
[[Αρχείο:|thumb|left|Πλευρική όψη ενός B-2 Spirit]]
Λόγω των πολύπλοκων χαρακτηριστικών της πτήσης του αεροσκάφους και τις απαιτήσεις σχεδιασμού για τη διατήρηση πολύ χαμηλής ορατότητας σε πολλαπλά μέσα ανίχνευσης, τόσο για την ανάπτυξη και την κατασκευή του Β-2 απαιτήθηκε πρωτοποριακή χρήση κατασκευαστικών τεχνολογιών και σχεδιασμών μέσω υπολογιστή. Η Northrop Grumman είναι κύριος ανάδοχος του Β-2 ενώ άλλοι υπεργολάβοι περιλαμβάνουν την Boeing, Raytheon (πρώην Hughes Aircraft), την GE και Vought Aircraft. Το Β-2 μοιάζει με τα προηγούμενα αεροσκάφη της Northrop, το YB-35 και YB- 49, και τα δύο βομβαρδιστικά που είχαν ακυρωθεί ενώ ήταν σε ανάπτυξη στις αρχές του 1950, φημολογούμενα για πολιτικούς λόγους.
Το Β-2 έχει πλήρωμα των δύο: ένας πιλότος στο αριστερό κάθισμα, και ο διοικητής της αποστολής στα δεξιά, ενώ έχει διατάξεις και για ένα τρίτο μέλος πληρώματος εάν απαιτείται. Για λόγους σύγκρισης, το B-1Β έχει πλήρωμα των τεσσάρων και το Β-52 έχει πλήρωμα των πέντε. Το Β-2 είναι ιδιαίτερα αυτοματοποιημένο και σε αντίθεση με τα περισσότερα διθέσια αεροσκάφη, ένα μέλος του πληρώματος μπορεί να κοιμηθεί, να χρησιμοποιήσει μια τουαλέτα ή να ετοιμάσει ένα ζεστό γεύμα ενώ το άλλο μέλος παρατηρεί το αεροσκάφος; διεξήχθη εκτεταμένη έρευνα του κύκλου του ύπνου και κόπωσης για την βελτίωση των επιδόσεων του πληρώματος στις μεγάλες αποστολές .
Το Κυνήγι του Κόκκινου Οκτώβρη

Υπόθεση

Ένα καινούριο, τεχνολογικά ανώτερο σοβιετικό υποβρύχιο και εξοπλισμένο με πυρηνικό εξοπλισμό, με το  όνομα "Κόκκινος Οκτώβρης" ταξιδεύει προς τις αμερικανικές ακτές με καπετάνιο τον Μάρκο Ράμιους (Σον Κόνερι). Τότε οι αμερικανικές ένοπλες δυνάμεις θα σημάνουν κόκκινο συναγερμό, θεωρώντας ότι οι σοβιετικοί σχεδιάζουν επίθεση. 
Ένα στέλεχος της CIA, ο πράκτορας Τζακ Ράιαν (Άλεκ Μπάλντουιν), όμως έχει διαφορετική γνώμη: πιστεύει ότι ο Ράμιους σχεδιάζει να αυτομολήσει από την Σοβιετική Ένωση αλλά έχει ελάχιστες ώρες στη διάθεσή του για  να βρει το υποβρύχιο και να το αποδείξει, επειδή οι ρωσικές στρατιωτικές δυνάμεις έχουν ήδη καταλάβει τις προθέσεις του Ράμιους και θα ξεκινήσουν επίσης και αυτές από θάλασσα και αέρα να κυνηγούν τον καπετάνιο του Κόκκινου Οκτώβρη.
Φάρα Φόσετ

Βιογραφία

Γεννήθηκε στις 2 Φεβρουαρίου του 1947 στο Τέξας. Ήταν η μικρότερη από τις δύο κόρες μιας πλούσιας οικογένειας με γαλλικές, αγγλικές και ινδιάνικες ρίζες. Ο πατέρας της ήταν πετρελαιοπαραγωγός και η μητέρα της νοικοκυρά. Σπούδασε σε καθολικό σχολείο και στα 17 της ανακηρύχθηκε Μις Τέξας έχοντας εν το μεταξύ αλλάξει το όνομά της από Φέραχ σε Φάρα(χ). Τον επόμενο χρόνο γράφτηκε στο Πανεπιστήμιο του Τέξας αλλά δεν ολοκλήρωσε τις σπουδές της, καθώς ένας ατζέντης που είδε φωτογραφίες της την έπεισε να δοκιμάσει την τύχη της στο Χόλυγουντ. Έτσι έγινε το Νo1 sex symbol τη δεκαετία του 1970. Ξεκίνησε με διαφημιστικά και το 1968 έκανε την πρώτη εμφάνισή της στην τηλεόραση, σε ένα επεισόδιο της κωμικής σειράς «I Dream of Jeannie» («Το Τζίνι και η Τζίνυ» στα ελληνικά). Συνέχισε τις εμφανίσεις της στη μικρή οθόνη και κατά τη διάρκεια ενός γυρίσματος διατηρούσε ερώτικη σχέση με τον ηθοποιό Λι Μέιτζορς (γεν. 1939), τον οποίον παντρεύτηκε το 1973. Χώρισαν το 1979 και πήραν διαζύγιο το 1982. Η Φάρα Φόσετ ξέφυγε από την αφάνεια το 1976, όταν μια σειρά από πορτρέτα της τραβηγμένα από τον φωτογράφο Μπρους Μακ Μπρουμ πραγματοποίησαν πωλήσεις εκατομμυρίων. Στις 21 Μαρτίου του ίδιου χρόνου προβλήθηκε στην αμερικάνικη τηλεόραση η τηλεταινία «Charlie's Angels», με πρωταγωνίστρια την ίδια, την Τζάκλιν Σμιθ και την Κέιτ Τζάκσον, στους ρόλους τριών ιδιωτικών ντετέκτιβ. Η απρόσμενη επιτυχία της ταινίας ώθησε τον μεγαλοπαραγωγό Ααρών Σπέλινγκ να τη μετατρέψει σε σήριαλ. Το πρώτο επεισόδιο μεταδόθηκε στις 22 Σεπτεμβρίου 1976 από το ABC και αμέσως σκαρφάλωσε στις πρώτες θέσεις της ακροαματικότητας.Το 1982 και μετά το διαζύγιό της με τον Λι Μέιτζορς, γνώρισε τον έρωτα της ζωής της, στο πρόσωπο του ηθοποιού Ράιν Ο' Νιλ. Έζησαν μια θυελλώδη σχέση με πολλά σκαμπανεβάσματα, μέχρι το θάνατό της, χωρίς να παντρευτούν. Έγιναν αχώριστοι, όταν στον σύντροφό της διαγνώσθηκε λευχαιμία. Καρπός του έρωτά τους υπήρξε ένας γιος, ο Ρέντμοντ Ο' Νιλ (γεν. 1985), που γρήγορα κατρακύλησε στον απατηλό κόσμο των ναρκωτικών. Στα μικρά διαλείμματα των χωρισμών της με τον Ράιαν Ο' Νιλ συνδέθηκε ερωτικά με τον σκηνοθέτη Τζέιμς Ορ και τον παραγωγό Μαρκ Μπεργκ. Το 2006 η ζωή έπαψε να της χαμογελά. Σ' ένα ιατρικό έλεγχο ρουτίνας διαγνώστηκε ότι πάσχει από καρκίνο του παχέως εντέρου. Αντιμετώπισε με καρτερία και γενναιότητα την ασθένειά της, αλλά τελικά έχασε τη μάχη με τη ζωή στις 25 Ιουνίου 2009. Λίγες μέρες πριν, ο Ράιαν Ο' Νιλ της είχε κάνει επίσημη πρόταση γάμου, την οποία η Φάρα Φόσετ είχε αποδεχθεί. Η περιπέτεια της υγείας της έγινε ντοκιμαντέρ με τίτλο Farah's story το οποίο ήταν υποψήφιο για ΕΜΜΥ.
Φραντσέσκο Μαρία Α΄ ντέλλα Ρόβερε

Βιογραφία

Γιος του Τζοβάνι ντέλλα Ρόβερε, άρχοντα στη Σενιγκάλια, και της Τζοβάνα ντα Μοντεφέλτρο, κόρης του Φεντερίκο ντα Μοντεφέλτρο, ο Φραντσέσκο έλαβε μία παιδεία σύμφωνα με τα πρότυπα του ουμανισμού από τον Λουντοβίκο Οντάζιο.
Ο θείος του Γκουιντομπάλντο ντα Μοντεφέλτρο που δεν είχε παιδιά, τον είχε μαζί του στην αυλή του Ουρμπίνο και το 1504 τον έχρισε διάδοχό του, αφού τον είχε πρώτα υιοθετήσει. Το 1502 ο οίκος των Ντέλλα Ρόβερε έχασε την κυριαρχία της Σενιγκάλια, η οποία καταλήφθηκε από τον Καίσαρα Βοργία που εκείνη την εποχή επικρατούσε στις Μάρκε.
Όταν το 1508, με το θάνατο του Γκουιντομπάλντο Α΄, εξαλείφθηκε ο οίκος των Ντε Μοντεφέλτρο, ο Φραντσέσκο έγινε δούκας του Ουρμπίνο. Ακόμη, λόγω της στήριξης που είχε από το θείο του Τζουλιάνο ντέλλα Ρόβερε (που από το 1503 είχε εκλεχτεί πάπας με το όνομα Ιούλιος Β΄), κατάφερε να ξαναπάρει την εξουσία στη Σανιγκάλια.
Το 1509 ο Φραντσέσκο Μαρία έγινε, με τη βοήθεια του Ιούλιου Β΄, Γενικός Στρατηγός του Παπικού Κράτους, θέση που προηγουμένως είχε ο πατέρας του, και που αργότερα του επέτρεψε να ξεχωρίσει στις μάχες εναντίον της Φερράρα και της Βενετίας.
Το 1512 μετά το θάνατο του Κοστάντσο Β΄ Σφόρτσα, και το Πέζαρο έγινε μέρος του δουκάτου του Φραντσέσκο. Όταν όμως πέθανε ο θείος του Ιούλιος Β΄, και ανέβηκε στον παπικό θρόνο ο Πάπας Λέων Ι΄, ο Φραντσέσκο δεν βρισκόταν πια σε πλεονεκτική θέση. Το 1516 θα χάσει το δουκάτο και ο νέος Πάπας, μέλος της οικογένειας των Μεδίκων, θα χρίσει δούκα του Ουρμπίνο τον ανηψιό του Λορέντσο των Μεδίκων, ο οποίος ήταν ήδη ηγεμόνας της Φλωρεντίας, ενώ ο Φραντσέσκο θα καταφέρει να επιστρέψει ως δούκας μόνο το 1521 μετά το θάνατο του Λέοντα Ι΄.
Ο ντέλλα Ρόβερε ήταν επικεφαλής του στρατού της Δημοκρατίας της Βενετίας στους πολέμους στη Λομβαρδία μεταξύ 1523 και 1525, μα με τον νέο Πάπα από την οικογένεια των Μεδίκων, Κλήμη Η΄, ο οίκος των ντέλλα Ρόβερε ξαναμπήκε στο περιθώριο. Σύμφωνα με κάποιους ιστορικούς, ήταν η στάση του Φραντσέσκο Μαρία μία από τις αιτίες που προκάλεσαν την επιδρομή των στρατευμάτων του αυτοκράτορα Καρόλου Ε΄, τα οποία προσπάθησε να εμποδίσει χωρίς όμως επιτυχία ο Τζοβάννι ντέλλε Μπάντε Νέρε. Η εισβολή των στρατευμάτων αυτών στην Ιταλία θα έχει αποτέλεσμα τη Λεηλασία της Ρώμης το 1527.
Πέθανε στο Πέζαρο την 20 Οκτωβρίου 1538 και τον διαδέχθηκε ο γιος του Γκουιντομπάλντο Β΄ ντέλλα Ρόβερε.

Προσωπογραφίες

Στην Πινακοθήκη Ουφίτσι φυλάσσονται δύο προσωπογραφίες του Φραντσέσκο Μαρία ντέλλα Ρόβερε. Η πρώτη φιλοτεχνημένη από τον Ραφαήλ τον αναπαριστά σε ηλικία 14 ετών (1504 περ.). Η δεύτερη είναι έργο του επίσης σημαντικού ζωγράφου Τιτσιάνου, και προβάλλει τις στρατιωτικές αρετές του δούκα, αφού απεικονίζεται φορώντας πανοπλία. Ο πίνακας αυτός παραγγέλθηκε στον Τιτσιάνο το 1532 αλλά ολοκληρώθηκε μόνο το 1538.
Μία ακόμη διάσημη προσωπογραφία του ως ιππότης φιλοτεχνήθηκε το 1510 από το βενετσιάνο ζωγράφο Βιττόρε Καρπάτσο.
Αθλητικά γεγονότα του 2008/Ιούνιος

Παρατίθενται ελληνικού και παγκοσμίου ενδιαφέροντος γεγονότα σε διάφορα αθλήματα, που συνέβησαν τον Ιούνιο του 2008, συνοδευόμενα από τις πηγές που τα μετέδωσαν.
Πρισματοειδής σφραγιδόλιθος με κένταυρο

Ιστορία του ευρήματος

Βρέθηκε στην Κρήτη και φυλάγεται στα αρχαιολογικά Μουσεία του Βερολίνου. Δημοσιεύτηκε από τον Έβανς στο Scripta Minoan το 1894.

Περιγραφή

Παρουσιάζει έναν κένταυρο προς τα δεξιά. Έχει το ένα χέρι μπροστά, και το άλλο τεντωμένο προς τα πίσω. Μπροστά από τον κένταυρο βρίσκεται ένα άλλο, αδιευκρίνιστο αντικείμενο. Ο σφραγιδόλιθος χρονολογείται σύμφωνα με τον Έβανς μεταξύ της Πρωτομινωικής εποχής (ΠΜ ΙΙ και ΙΙΙ), έως και στις αρχές της Μεσομινωικής (ΜΜ) εποχής. Η προέλευσή του είναι πιθανώς από Κρητικό εργαστήριο που διατηρούσε σχέσεις με την ανατολή, ή από εργαστήριο που βρίσκονταν υπό την επιρροή των Χετταίων.
Λογική ανώτερου βαθμού

Στα μαθηματικά και τη λογική, μία λογική ανώτερου βαθμού ή λογική ανώτερης τάξης (higher-order logic) διακρίνεται από μία λογική πρώτου βαθμού με βάση αρκετά χαρακτηριστικά. Ένα από αυτά είναι ο τύπος των μεταβλητών που εμφανίζονται στους ποσοδείκτες: γενικά, στην πρωτοβάθμια λογική, απαγορεύεται οι ποσοδείκτες να αναφέρονται σε κατηγορήματα, ενώ αυτό επιτρέπεται στη λογική δεύτερου βαθμού. Η λογική ανώτερου βαθμού διαφέρει επίσης από τη λογική πρώτου βαθμού στις δομές που η θεωρία τύπων της επιτρέπει να κατασκευάζονται. Ένα κατηγόρημα ανώτερου βαθμού είναι ένα κατηγόρημα που δέχεται σαν παραμέτρους κατηγορήματα. Γενικά, ένα κατηγόρημα βαθμού n παίρνει ένα ή περισσότερα κατηγορήματα βαθμού n − 1 σαν παραμέτρους, όπου n > 1. Παρόμοια ισχύουν και για τις συναρτήσεις ανώτερης τάξης.
Ο όρος λογική ανώτερης τάξης (Higher-order logic, συντομογραφία HOL), συχνά χρησιμοποιείται για απλές λογικές κατηγορημάτων ανώτερου βαθμού, δηλαδή λογικές των οποίων η θεωρία τύπων είναι απλή, όχι πολυμορφική ή με εξαρτώμενους τύπους.
Οι λογικές ανώτερου βαθμού είναι πιο εκφραστικές, αλλά οι ιδιότητές τους, ειδικά όσον αφορά τη θεωρία μοντέλων, τις κάνουν δυσκολότερες στο χειρισμό για πολλές εφαρμογές. Λόγω ενός αποτελέσματος του Γκέντελ, η κλασική λογική ανώτερου βαθμού δεν επιδέχεται ενός (αναδρομικού και αξιωματικού) λογισμού αποδείξεων που να είναι συνεπής (sound) και πλήρης (complete) - ένας τέτοιος λογισμός όμως υπάρχει και είναι συνεπής και πλήρης όσον αφορά τα μοντέλα Χένκιν (Henkin models).
Παραδείγματα λογικών ανώτερου βαθμού είναι ο λ-λογισμός με απλούς τύπους του Τσερτς (Απλή Θεωρία των Τύπων), ο λογισμός των κατασκευών (calculus of constructions) του Κοκάν, που επιτρέπει εξαρτώμενους και πολυμορφικούς τύπους, και φυσικά η HOL.
Βρωμιούχο λίθιο

Παραγωγή και ιδιότητες

Το βρωμιούχο λίθιο παράγεται με επίδραση υδροβρωμικού οξέος (HBr) σε ανθρακικό λίθιο (Li₂CO₃):
Το υδροξείδιο του λιθίου (LiOH) και το υδροβρωμικό οξύ παράγουν επίσης βρωμιούχο λίθιο:
Το παραγώμενο άλας σχηματίζει αρκετούς κρυσταλλικούς υδρίτες, αντίθετα από τα άλλα βρωμίδια αλκαλιμετάλλων. Το άνυδρο άλας σχηματατίζει κρυστάλλους στο κυβικό σύστημα, παρόμοιους με αυτούς του χλωριούχου νατρίου (NaCl).

Εφαρμογές

Το βρωμιούχο λίθιο χρησιμοποιήθηκε ως ξηραντικό μέσο σε κλιματιστικά συστήματα.
Το βρωμιούχο λίθιο χρησιμοποιήθηκε ως ψυκτικό άλας απορρόφησης (δείτε ψυγείο απορρόφησης). 
Επιπλέον, αποτελεί χρήσιμο αντιδραστήριο για οργανικές συνθέσεις. Για παράδειγμα, παράγει αντιστρεπτά σύμπλοκα με κάποια φαρμακευτικά προϊόντα.

Φαρμακευτικές εφαρμογές

Το βρωμιούχο λίθιο χρησιμοποιήθηκε ως καταπραϋντικό, στις αρχές της δεκαετίας του 1900, αλλά «έπεσε» σε δυσμένεια στη δεκαετία του 1940, γιατί κάποιοι καρδιακοί ασθενείς πέθαναν μετά από τη χρήση σκευασμάτων που το περιείχαν.
Όπως το ανθρακικό λίθιο (Li₂CO₃) και το χλωριούχο λίθιο (LiCl), το βρωμιούχο λίθιο επίσης χεησιμοποιήθηκε για τη θεραπεία της 
διπολική διαταραχής, αλλά ημερήσιες δόσεις βρωμιούχου λιθίου από 225 mg μπορεί να οδηγήσουν σε βρωμισμό.

Ασφάλεια

Τα άλατα του λιθίου είναι ψυχοτροπικά και κάπως διαβρωτικά. Παράγεται σύντομα θερμότητα όταν βρωμιούχο λίθιο διαλύεται σε νερό, γιατί αυτό το άλας έχει αρνητική ενθαλπία διάλυσης.
2817 Περέκ

Φυσικά χαρακτηριστικά

Τα φυσικά χαρακτηριστικά του Περέκ είναι άγνωστα.
Αγαλαίοι Γρεβενών

Γεωγραφία

Οι Αγαλαίοι βρίσκονται στο ανατολικοκεντρικό τμήμα του νομού Γρεβενών, σε ημιορεινή περιοχή, στις δυτικές απολήξεις του όρους Βούρινος. Είναι κτισμένοι σε υψόμετρο 720, ανατολικά από τον Αλιάκμονα και απέχουν από τα Γρεβενά, 28 χλμ. περίπου, προς τα ΝΑ.

Πληθυσμικά στοιχεία

Η εξέλιξη πληθυσμού του οικισμού έχει ως εξής: κάτοικοι 140 (1961), 100 (1971), 93 (1991), 72 (2001), 47 (2011).<

Ιστορικά στοιχεία

Σ' ένα τραπεζοειδές ύψωμα, που βρίσκεται μόλις 200 μ. βόρεια από τα τελευταία σπίτια του χωριού, έχουν επισημανθεί, με βάση την επιφανειακή κεραμική,  λείψανα ρωμαϊκού οικισμού. 
Παλαιότερα, το χωριό υπήρξε έδρα διοικητικού κέντρου στα χρόνια της Τουρκοκρατίας. Μαζί με τα όμορα χωριά Κέντρο και Νησίον αποτέλεσαν μετά την απελευθέρωση, την κοινότητα Βεντζίων αρχικά και κοινότητα Κέντρου μετά το 1927. Σύμφωνα με έκθεση του επιθεωρητή της Εκπαιδευτικής Περιφέρειας Βοΐου, τη δεκαετία του 1940 ο συνοικισμός Αγαλαίων αποτελούνταν από 131 κατοίκους εκ των οποίων 54 ομιλούσαν την ποντιακή διάλεκτο, 25 την τουρκική και 22 την ελληνική δημοτική. Τον Μάιο του 1995, η περιοχή επλήγη ιδιαίτερα από μεγάλο σεισμό, μεγέθους 6,3 της κλίμακας Ρίχτερ, με αποτέλεσμα να στερέψουν οι πηγές και να υπάρξει μεγάλο πρόβλημα στην υδροδότηση του οικισμού.

Οικονομία

Στην περιοχή του οικισμού έχει την έδρα του ιδιόκτητο εργοστάσιο παραγωγής και εμπορίας χημικών και εκρηκτικών προϊόντων σε έκταση 100 στρεμμάτων εντός της οποίας υπάρχουν εννέα (9) κτιριακές εγκαταστάσεις βιομηχανικού τύπου. Tα παραγόμενα και εμπορεύσιμα εκρηκτικά χρησιμοποιούνται σε ορυχεία, λατομεία, μεταλλεία όπως και στην κατασκευή δημοσίων έργων (σήραγγες, εθνικό δίκτυο, υποθαλάσσιες εργασίες, κατεδαφίσεις κτιρίων κλπ). (ανάκτηση 3/2014)

Αξιοθέατα

Στον περίβολο του ιερού ναού του Αγίου Δημητρίου βρέθηκε μαρμάρινη αετωματική επιτύμβια στήλη, με την επιγραφή «Κλεοπάτρα Αντιγόνου μνήμης χάριν» του 2ου μ.Χ αιώνα.
Βοϊβοντίνα Νόβι Σαντ

Ιστορία

Ιδρύθηκε το 1914 με χρώματα το κόκκινο, μπλε και άσπρο. Το 1945 
άλλαξε όνομα σε Ραντνίσκι και αργότερα σε Σλάβια και Σλόγκα μέχρι το 1951 που ξαναπήρε το αρχικό της όνομα. Έχει κατακτήσει 2 πρωταθλήματα Γιουγκοσλαβίας, ένα κύπελλο Σερβίας και ένα Κύπελλο Κεντρικής Ευρώπης.
Shovel Headed Kill Machine

Τραγούδια

1. Raze (Holt, Dukes) - 4:17

2. Deathamphetamine (Holt) - 8:31

3. Karma's Messenger (Holt, Dukes) - 4:14

4. Shudder to Think (Holt) - 4:48

5. I Am Abobimantion (Holt) - 3:25

6. Altered Boy (Holt) - 7:37

7. Going Going Gone (Holt) - 4:59

8. Now Thy Death Day Come (Holt) - 5:11

9. .44 Magnum Opus (Holt) - 6:56

10. Shovel Headed Kill Machine (Holt) - 2:57
Οικογένεια Ανεμά

Με το όνομα Ανεμάς (πληθ. Ανεμάδες) αναφέρουν οι χρονογράφοι της Ρωμαϊκής Αυτοκρατορίας τα μέλη μεγάλης Ρωμαϊκής οικογένειας, που είχε σημαντικό ρόλο στην πολιτική ζωή της Ρωμανίας.
Γενάρχης της οικογένειας των Ανεμάδων ήταν ο τελευταίος Άραβας (Σαρακηνός) Εμίρης της Κρήτης, ο Αβδούλ Αζίζ ιμπν Σουαΐμπ, που αιχμαλωτίσθηκε από τον Νικηφόρο Φωκά κατά την εκστρατεία του στη μεγαλόνησο το 961. Ο Αβδούλ Αζίζ, γνωστός και ως «Κουρουπάς», μεταφέρθηκε στην Κωνσταντινούπολη, όπου ο  γιος του αλ-Νουμάν έγινε Χριστιανός και εξελλήνισε το όνομά του σε Ανεμάς. Ο Κουρουπάς διακρίθηκε στην πολιορκία του Δορυστόλου, το οποίο κατείχαν οι Ρως. Σε αυτή σκότωσε τον υπαρχηγό των Ρως, τον Ίκμορα.
Αργότερα δύο αδελφοί Ανεμάδες εμφανίζονται κατά την εποχή του Αλεξίου Α΄ Κομνηνού (1081-1118): ο Λέων και ο Μιχαήλ. Ο Μιχαήλ διακρίθηκε το 1094 στον πόλεμο κατά των Κομάνων. Αργότερα όμως οι δύο αδελφοί κατηγορήθηκαν για συνωμοσία κατά του Αυτοκράτορα, οπότε δημεύθηκε η περιουσία τους και λίγο καιρό αργότερα συνελήφθησαν και καταδικάστηκαν σε θάνατο με προηγούμενη διαπόμπευση και τύφλωση. Ωστόσο, με τη μεσολάβηση της Αυτοκράτειρας σώθηκε ο Μιχαήλ, τον οποίο έκλεισαν σε έναν πύργο, που αποκλήθηκε μετά «Πύργος του Ανεμά». Αργότερα, ο Μιχαήλ Ανεμάς πήρε αμνηστία και απελευθερώθηκε.
Σώζεται μολυβδόβουλλο της οικογένειας των Ανεμάδων.
Κασγκάρ

Το Κασγκάρ, επίσημα γνωστό ως Κάσι  (Κινέζικα, Ουιγουρικά: قەشقەر) είναι πόλη στο Σιντσιάνγκ της Λαϊκής Δημοκρατίας της Κίνας. Είναι μια από τις δυτικότερες πόλεις της Κίνας, κοντά στα σύνορα με το Αφγανιστάν, τη Κιργιζία, το Πακιστάν και το Τατζικιστάν. Με πληθυσμό άνω των 500.000 κατοίκων, το Κασγκάρ είναι εμπορικός σταθμός και στρατηγικά σημαντική πόλη στο δρόμο του μεταξιού μεταξύ Κίνας, Μέσης Ανατολής και Ευρώπης για πάνω από 2.000 χρόνια.     
Στο σημείο σύγκλισης πολύ διαφορετικών πολιτισμών και αυτοκρατοριών, το Κασγκάρ ήταν υπό την κυριαρχία κινεζικών, τουρκικών, μογγολικών και θιβετιανών αυτοκρατοριών. Η πόλη υπήρξε ο τόπος πολλών μαχών μεταξύ διαφόρων ομάδων ανθρώπων στις στέπες.     
Τώρα αποτελεί μονάδα νομαρχιακής αυτοδιοίκησης της Λαϊκής Δημοκρατίας της Κίνας. Είναι το κέντρο του Νομού Κασγκάρ, ο οποίος έχει έκταση 162.000 τ.χλμ. και πληθυσμό περίπου 4 εκατομμυρίων το 2010. Η ίδια η πόλη έχει πληθυσμό 506.640 κατοίκων και η αστική περιοχή καλύπτει έκταση 15 τ.χλμ., αν και η διοικητική του περιοχή εκτείνεται σε πάνω από 55 τ.χλμ. Το 2010 έγινε Ειδική Οικονομική Ζώνη, η μόνη πόλη στη δυτική Κίνα με αυτή τη διάκριση. Το Κασγκάρ αποτελεί τερματικό σταθμό του αυτοκινητόδρομου Καρακοράμ, του οποίου η ανασυγκρότηση θεωρείται σημαντικό μέρος του οικονομικού διαδρόμου Κίνα-Πακιστάν με κόστος πολλών δισεκατομμυρίων δολαρίων.
Η ωραία των Αθηνών

Παρατηρήσεις

Η ταινία εμπνεύστηκε από τα πρώτα καλλιστεία που διοργάνωσε τότε στην Αθήνα ο Αχιλλέας Μαμάκης.
Πρίγκιπας Κωνσταντίνος - Αλέξιος της Ελλάδας και της Δανίας

Βιογραφία

Ο Κωνσταντίνος - Αλέξιος γεννήθηκε στις 29 Οκτωβρίου του 1998 στο Weill Cornell Medical Center στη Νέα Υόρκη. Οι γονείς του, μεταφέρθηκαν στο Λονδίνο το 2004 για την εκπαίδευση των παιδιών τους. Μορφώθηκε στο Wellington College στο Berkshire και είναι σήμερα εγγεγραμμένος στο Πανεπιστήμιο Georgetown στην Ουάσινγκτον. Είναι ο μικρότερος αδερφός της Πριγκίπισσας Μαρίας - Ολυμπίας και μεγαλύτερος αδελφός του πρίγκιπα Αχιλλέα-Ανδρέα, του πρίγκιπα Οδυσσέα-Κίμωνα και του πρίγκιπα Αριστείδη - Σταύρο. Είναι τρίτος στη διαδοχή του πρώην ελληνικού θρόνου, μετά τον πατέρα του.
Ο πρίγκιπας βαφτίστηκε σε μια ελληνική Ορθόδοξη τελετή στο St. Sophia Cathedral, στο Λονδίνο, στις 15 Απριλίου του 1999. Νονοί του είναι ο Πρίγκιπας Νικόλαος της Ελλάδας και της Δανίας, ο Πρίγκιπας Ντιμίτρι της Γιουγκοσλαβίας, ο Φρειδερίκος Πρίγκιπας της Δανίας, ο Βασιλιάς Φελίπε VI της Ισπανίας, ο Πρίγκιπας Γουλιέλμος, Δούκας του Κέιμπριντζ, η Βικτόρια, Πριγκίπισσα της Σουηδίας, η Πριγκίπισσα Αλεξάνδρα zu Fürstenberg, και η Ντόρις Robbs. Τρεις από τους νονούς είναι μελλοντικοί μονάρχες και ένας εν ενεργεία βασιλιάς.

Προσωπική ζωή

Τον Μάιο του 2018, ο Κωνσταντίνος-Αλέξιος παρακολούθησε ένα εορταστικό δείπνο για να γιορτάσει τα 50α γενέθλια του εξαδέλφου του, Πρίγκιπα Φρειδερίκου της Δανίας. Ο Κωνσταντίνος-Αλέξιος σήμερα είναι φοιτητής στο Πανεπιστήμιο Georgetown, μαζί με την ξάδερφή του Πριγκίπισσα Talita von Fürstenberg.

Καταγωγή

Από το πλευρό του πατέρα του είναι μέλος της Ελληνικής Βασιλικής Οικογένειας και της Δανέζικης Βασιλικής Οικογένειας. Ο πατρικός προ-προ-παππούς του Κωνσταντίνου - Αλέξιου, ο Κωνσταντίνος Α' της Ελλάδας, ήταν γιος του Γεωργίου Α ' της Ελλάδας, του οποίου ο πατέρας ήταν ο Christian IX της Δανίας. Ως ένας απόγονος της αρσενικής γραμμής του Christian IX, κατέχει τον τίτλο του Πρίγκιπα της Δανίας.
Η μητέρα του είναι κόρη του αμερικανικού - γεννημένου Βρετανού δισεκατομμυριούχου Ρόμπερτ Γουόρεν Μίλερ και της συζύγου του από το Εκουαδόρ, Μαρί Σαντάλ Pesantes. Ο μητρικός παππούς του Κωνσταντίνου - Αλέξιου ειναι απόγονος του Mayflower και συνδέεται με τη Βρετανική Βόρεια Αμερικανική αποικιοκρατική ελίτ. Η οικογένειά του ισχυρίζεται ότι κατάγεται από τον Ερρίκο Α' της Αγγλίας, Louis IV της Γαλλίας, και τον Γουλιέλμο της Σκωτίας.
Ιούστος Σιγισμούνδος

Βίος

Ο Ιούστος Σιγισμούνδος, εξελληνισμένη απόδοση του Justus Siegismund, γεννήθηκε το 1851 στην Λειψία . Σπούδασε κλασική φιλολογία στο πανεπιστήμιο της γενέτειρας του και υπήρξε μαθητής του Γκέοργκ Κούρτιους. Η Κυβέρνηση της Σαξονίας του ανέθεσε δύο φορές να μεταβεί στην Κύπρο προκειμένου να πραγματοποιήσει αρχαιολογικές έρευνες. Η πρώτη του επιστημονική αποστολή πραγματοποιήθηκε τον Ιούλιο του 1875 . Στην διάρκειά της συναντήθηκε με τον πρόξενο της Αμερικής στο νησί ο οποίος του παρουσίασε δύο ενεπίγραφα χρυσά βραχιόλια από την τοποθεσία ‘’Κούριο’’, και τα οποία έφεραν την ονομασία του βασιλιά της Πάφου Ετεάνδρου. Ο Σιγισμούνδος βοήθησε στην ανάγνωση των επιγραφών των δύο αυτών κοσμημάτων. Μετά την Κύπρο, ταξίδεψε και σε άλλα μέρη της Οθωμανικής Αυτοκρατορίας, ενώ επισκέφθηκε και την Αθήνα.
Τον Φεβρουάριο του 1876 επισκέπτεται ξανά την Κύπρο. Στο πρόγραμμα των επισκέψεών του περιλαμβανόταν τοποθεσίες του νησιού όπου βρίσκονταν αρχαία κυπριακά βασίλεια. Πηγαίνοντας να επισκεφθεί την Αμαθούντα προκειμένου να βρει επιγραφές,μπήκε σε έναν σκαμμένο κτιστό τάφο, αλλά κατά την έξοδό του κι ενώ επιχείρησε να κρατηθεί από μια πέτρα εκείνη υποχώρησε και τελικά τον χτύπησε στο κεφάλι και σκοτώθηκε.
Το περιστατικό συνέβη στις 3 Μαρτίου (παλαιό ημερολόγιο) της χρονιάς εκείνης.
Ο Σιγισμούνδος επειδή ήταν Ευαγγελιστής δεν θάφτηκε στο κοιμητήριο των καθολικών της Λεμεσού-υπήρξε αντίδραση εκ μέρους των μοναχών και του γερμανού ηγουμένου του εκεί καθολικού μοναστηριού-και τελικά μετά από πίεση των ορθόδοξων πολιτών θάφτηκε κατά το ορθόδοξο τυπικό στο κοιμητήριο του Αγίου Νικολάου στη Λεμεσό.

Η συμβολή στην αρχαιολογία της Κύπρου

Ο Ιούστος Σιγισμούνδος συμπεριλαμβάνεται στους επιστήμονες εκείνους που συνέβαλαν στην αποκρυπτογράφηση του κυπριακού συλλαβαρίου. Αν οι προηγούμενες έρευνες κινούνταν στο επίπεδο του ερασιτεχνισμού και προέρχονταν από μη αρχαιολόγους ή μη επιγραφολόγους,η δική του συμβολή βελτίωνε την προηγούμενη αποκρυπτογραφική έρευνα αφού «έγινε ταύτιση ενός μεγάλου αριθμού συμβόλων»